b'\n_START_ARTICLE_\nZi\n_START_SECTION_\nAstronomie\n_START_PARAGRAPH_\n\xc3\x8en astronomie, ziua este consderat\xc4\x83 perioada de rota\xc8\x9bie a P\xc4\x83m\xc3\xa2ntului \xc3\xaen jurul axei sale. Exist\xc4\x83 \xc3\xaens\xc4\x83 mai multe repere fa\xc8\x9b\xc4\x83 de care poate fi considerat\xc4\x83 aceast\xc4\x83 mi\xc8\x99care de rota\xc8\x9bie: fa\xc8\x9b\xc4\x83 de Soare (ziua solar\xc4\x83) sau fa\xc8\x9b\xc4\x83 de stele (ziua sideral\xc4\x83).\n_START_SECTION_\nZiua sideral\xc4\x83\n_START_PARAGRAPH_\nSimplifcat, ziua sideral\xc4\x83 este timpul necesar unei rota\xc8\x9bii complete a P\xc4\x83m\xc3\xa2ntului \xc3\xaen jurul axei sale, fa\xc8\x9b\xc4\x83 de un reper iner\xc8\x9bial. Ziua sideral\xc4\x83 are o durat\xc4\x83 de aproximativ 23 ore 56 de minute 4 secunde. Dac\xc4\x83 urm\xc4\x83rim mi\xc8\x99carea aparent\xc4\x83 a stelelor pe bolta cereasc\xc4\x83, vom observa c\xc4\x83 \xc3\xaen decurs de o zi sideral\xc4\x83 ele efectueaz\xc4\x83 o rota\xc8\x9bie complet\xc4\x83, revenind \xc3\xaen aceea\xc8\x99i pozi\xc8\x9bie.\n_START_SECTION_\nZiua solar\xc4\x83\n_START_PARAGRAPH_\nZiua solar\xc4\x83 este timpul necesar pentru ca P\xc4\x83m\xc3\xa2ntul, \xc3\xaen mi\xc8\x99carea sa de rota\xc8\x9bie, s\xc4\x83 ajung\xc4\x83 din nou cu acela\xc8\x99i meridian \xc3\xaendreptat \xc3\xaenspre Soare. Datorit\xc4\x83 mi\xc8\x99c\xc4\x83rii de revolu\xc8\x9bie a P\xc4\x83m\xc3\xa2ntului, ziua solar\xc4\x83 este cu aproximativ patru minute mai lung\xc4\x83 dec\xc3\xa2t ziua sideral\xc4\x83._NEWLINE_\xc3\x8enclinarea axei P\xc4\x83m\xc3\xa2ntului pe orbit\xc4\x83 \xc8\x99i viteza neuniform\xc4\x83 de deplasare pe orbit\xc4\x83 a acestui corp ceresc determin\xc4\x83 varia\xc8\x9bii de ordinul c\xc3\xa2torva zeci de secunde ale duratei zilei solare. Din acest motiv, se define\xc8\x99te ziua solar\xc4\x83 medie ca fiind media anual\xc4\x83 a duratei zilei solare. Ziua solar\xc4\x83 medie dureaz\xc4\x83 24 de ore._NEWLINE_Ziua solar\xc4\x83 medie este cea pe baza c\xc4\x83reia este definit\xc4\x83 data \xc8\x99i ora utilizate \xc3\xaen via\xc8\x9ba de zi cu zi. Ziua solar\xc4\x83 medie aproximeaz\xc4\x83 suficient de bine alternan\xc8\x9ba zilei cu noaptea pentru a fi utilizat\xc4\x83 \xc3\xaen coordonarea activit\xc4\x83\xc8\x9bilor umane, iar, pe de alt\xc4\x83 parte, durata ei este constant\xc4\x83 astfel \xc3\xaenc\xc3\xa2t curgerea ei s\xc4\x83 poat\xc4\x83 fi m\xc4\x83surat\xc4\x83 cu ajutorul unui ceas.\n_START_SECTION_\nZiua ca unitate de timp\n_START_PARAGRAPH_\nZiua, considerat\xc4\x83 ca durat\xc4\x83 medie \xc3\xaentre dou\xc4\x83 culmina\xc8\x9bii superioare ale Soarelui, a servit ca unitate de m\xc4\x83sur\xc4\x83 pentru timp, \xc3\xaempreun\xc4\x83 cu subdiviziunile ei, ora (1/24 zi), minutul (1/1440 zi) \xc8\x99i secunda (1/86400 zi)._NEWLINE_\xc3\x8en prezent, datorit\xc4\x83 preciziei ridicate cu care se poate m\xc4\x83sura timpul (cu ajutorul ceasurilor atomice), se poate pune \xc3\xaen eviden\xc8\x9b\xc4\x83 varia\xc8\x9bia duratei zilei solare medii. Ca urmare, ziua solar\xc4\x83 medie nu mai poate fi utilizat\xc4\x83 ca unitate de m\xc4\x83sur\xc4\x83. Ca urmare, ziua ca unitate de m\xc4\x83sur\xc4\x83 pentru timp este definit\xc4\x83 ca 86400 secunde, cu defini\xc8\x9bia secundei pe baza propriet\xc4\x83\xc8\x9bilor atomului de cesiu._NEWLINE_Din cauz\xc4\x83 c\xc4\x83 mi\xc8\x99carea de rota\xc8\x9be a Terrei se \xc3\xaencetine\xc8\x99te gradat, zilele se prelungesc._NEWLINE_Acesta este motivul pentru care periodic se introduce c\xc3\xa2te o secund\xc4\x83 suplimentar\xc4\x83._NEWLINE_Prima secund\xc4\x83 suplimentar\xc4\x83 a fost introdus\xc4\x83 la data de 30 iunie 1962, iar cea mai recent\xc4\x83 a fost inclus\xc4\x83 pe 31 decembrie 2008._NEWLINE_Urm\xc4\x83toarea va fi introdus\xc4\x83 la 30 iunie 2012.'